આપણો ખોરાક એ આપણા શરીર માટે ઉર્જાનો સ્રોત છે. ખોરાકમાં રહેલાં પોષકતત્ત્વો આપણને શક્તિ પૂરી પાડે છે, જેથી આપણા શરીરનાં વિવિધ અંગો સરખી રીતે કામ કરી શકે. ખોરાકના પાચનની ક્રિયા આપણે ખોરાકને આરોગીએ એના કરતાં પણ પહેલાં શરૂ થઈ જાય છે. ખોરાકની સુગંધ માત્રથી મોંઢામાં લાળરસ ઉત્પન્ન થાય છે અને એ સાથે જ પાચનની ક્રિયાનો આરંભ થઈ જાય છે. (લાળરસમાં રહેલો પાચકરસ ખોરાકને ઢીલો અને સરળતાથી ગળી શકાય એવો સુંવાળો બનાવે છે.) આપણે જે ખોરાક ખાઈએ છીએ એને વિભાજિત કરીને એમાં રહેલાં પોષકતત્ત્વો (જેમ કે કાર્બોહાઈડ્રેટ, પ્રોટીન, વિટામિન, મિનરલ્સ વગેરે) શોષીને એમનું શક્તિમાં રૂપાંતર કરવાનું કામ આપણું પાચનતંત્ર કરે છે; તથા વધેલાં નકામાં ઉત્સર્ગદ્રવ્યોનો નિકાલ પણ કરે છે. આપણું પાચનતંત્ર વિવિધ અવયવો ધરાવતી એક લાંબી નલિકા જેવું છે. જ્યાં મોંઢા દ્વારા ખોરાક અંદર જાય છે અને વિવિધ અવયવોમાંથી પસાર થઈ અંતે ઉત્સર્ગ દ્રવ્ય સ્વરૂપે નિકાલ પામે છે. પાચનતંત્રના મુખ્ય અવયવોમાં મોંઢું, અન્નનળી, નાનું અને મોટું આંતરડું, જઠર, પિત્તાશય, સ્વાદુપિંડ અને મળદ્વારનો સમાવેશ થાય છે.